অ্যামি ডান

অ্যামি ডান (জন্মনাম অ্যামি ওয়েক্সফোর্ড এলিয়ট) হলেন গিলিয়ান ফ্লিন সৃষ্ট একটি কাল্পনিক চরিত্র, যাকে তিনি তাঁর ২০১২ সালের  গন গার্ল উপন্যাস-এ নির্মাণ করেন। একই নামের ২০১৪ সালের চলচ্চিত্র রূপান্তর-এ চরিত্রটি অভিনয় করেছেন ইংরেজ অভিনেত্রী রোজামন্ড পাইক। 

চরিত্রটিকে শীতল, চতুর ও অভিজাত-অহংকারী হিসেবে বর্ণিত করা হয়েছে যেখানে অ্যামি একজন লেখিকা ও ডায়েরি-লেখিকা এবং তাঁর স্বামী নিক ডানের সঙ্গে এক সংকটাপন্ন দাম্পত্য সম্পর্কে জড়িয়ে আছেন। নিক তাঁর এক ছাত্রীর সঙ্গে পরকীয়া করেছেন জানতে পারার পর অ্যামি নিজেই তাঁর জটিল নিখোঁজ হওয়ার পরিকল্পনা করেন, যাতে নিককে তাঁর হত্যার অভিযোগে গ্রেপ্তার করে মৃত্যুদণ্ড কার্যকর করা হয়।

পরিচালক ডেভিড ফিঞ্চার পাইককে অ্যামি চরিত্রে নির্বাচিত করেন কারণ তিনি তাকে একাধিক চলচ্চিত্রে  দেখার পরেও ঠিক বুঝে উঠতে পারেননি যে তিনি আসলে কেমন মানুষ। আর এই গুণটিকে তিনি চরিত্রটির জন্য গুরুত্বপূর্ণ মনে করেছিলেন। চরিত্রটি দর্শক ও সমালোচকদের কাছ থেকে মিশ্র প্রতিক্রিয়া পেলেও পাইকের অভিনয় ব্যাপক সমালোচনামূলক প্রশংসা অর্জন করে। এর ফলস্বরূপ তিনি একাধিক পুরস্কার লাভ করেন যার মধ্যে রয়েছে ২০১৫ সালের একাডেমি পুরস্কারে সেরা অভিনেত্রী হিসেবে মনোনয়ন পাওয়া।

উপস্থিতি
অ্যামি ডান উপস্থিত আছেন ২০১২ সালের উপন্যাস গন গার্ল-এ এবং এর ২০১৪ সালের চলচ্চিত্র রূপান্তর-এ। স্বামী নিকের সাথে বছরের পর বছর ধরে চলা একটি হতাশাজনক বৈবাহিক জীবনের পর অ্যামি জানতে পারেন যে নিক তার এক ছাত্রী এন্ডির সাথে প্রতারণা করছেন। এর প্রতিশোধ হিসেবে অ্যামি নিজের নিখোঁজ হওয়ার একটি সুনিপুণ নাটক সাজান এবং একটি বিস্তৃত পরিকল্পনা তৈরি করেন; তিনি মিথ্যা গর্ভাবস্থার নাটক করেন এবং নিজের শরীর থেকে রক্ত বের করে ঘরের মেঝেতে মেখে রাখেন এবং তা অগোছালোভাবে পরিষ্কার করেন যাতে মনে হয় নিক তাকে নির্মমভাবে হত্যা করেছেন।

তার মূল পরিকল্পনা ছিল নিকের গ্রেপ্তারের পর নিজেকে পানিতে ডুবিয়ে আত্মহত্যা করা এবং নিজের মৃতদেহ উদ্ধার নিশ্চিত করা যাতে নিকের মৃত্যুদণ্ড নিশ্চিত হয়। কিন্তু পলাতক থাকা অবস্থায় তিনি ছিনতাইয়ের শিকার হন এবং তার ধনী প্রাক্তন প্রেমিক ডেসি কলিংসের কাছে সাহায্য চান, যার বিরুদ্ধে অ্যামি আগেই একটি নিষেধাজ্ঞা জারি করেছিলেন। ডেসি তাকে তার সঙ্গে থাকতে দেন কিন্তু টেলিভিশনে দেওয়া এক সাক্ষাৎকারে নিককে তার ফিরে আসার জন্য আকুতি করতে দেখে অ্যামি নিককে ফাঁসানোর বিষয়ে অনুশোচনা বোধ করতে শুরু করেন। নিকের সেই সাক্ষাৎকার দেখার পর তার প্রতি অ্যামির আকর্ষণ আবার জেগে ওঠে, এবং ডেসির কাছ থেকে পালানোর একটি গল্প নির্মাণে তিনি কয়েক সপ্তাহ ব্যয় করেন।

লেকহাউসের নজরদারি ক্যামেরা এবং নিজের শরীরে নিজে আঘাত করার মাধ্যমে তিনি এমন একটি পরিস্থিতি তৈরি করেন যাতে মনে হয় যে ডেসি তাকে অপহরণ এবং ধর্ষণ করেছেন। এরপর তিনি ডেসিকে প্রলুব্ধ করেন এবং শারীরিক সম্পর্কের সময় তার গলা কেটে হত্যা করেন। এরপর ডেসির রক্তে ভেজা অবস্থায় তিনি বাড়িতে ফিরে আসেন, যার ফলে নিক সমস্ত সন্দেহ থেকে মুক্তি পান।

এফবিআই অ্যামির এই বানোয়াট গল্প বিশ্বাস করে নিলেও, তিনি ব্যক্তিগতভাবে নিকের কাছে ঘটে যাওয়া সবকিছুর বর্ণনা দেন। এর সাত সপ্তাহ পর তাদের বাড়িতে একটি টেলিভিশন সাক্ষাৎকার অনুষ্ঠিত হয়। নিক তাকে ছেড়ে যাওয়া এবং প্রকাশ্যে তার কাহিনি ফাঁস করার ইচ্ছা করছে—এটি আঁচ করে অ্যামি সাক্ষাৎকারের ঠিক কয়েক মিনিট আগে নিজের গর্ভধারণের কথা প্রকাশ করেন। তিনি একটি প্রজনন চিকিৎসাকেন্দ্র থেকে সংগৃহীত নিকের শুক্রাণু ব্যবহার করে কৃত্রিম নিষেক-এর মাধ্যমে নিজেকে গর্ভবতী করেছিলেন যা কার্যত জোরপূর্বক পিতৃত্বের পরিস্থিতি তৈরি করে। নিক প্রথমে সহিংস প্রতিক্রিয়া দেখালেও পরে তিনি সন্তানের প্রতি দায়িত্ববোধ অনুভব করেন এবং শেষ পর্যন্ত অ্যামির সঙ্গেই থেকে যাওয়ার সিদ্ধান্ত নেন।

উন্নয়ন
সৃষ্টি ও চরিত্রায়ণ
অ্যামির মহৎ গুণাবলি সম্পর্কে প্রশ্ন করা হলে লেখিকা গিলিয়ান ফ্লিন উচ্চাকাঙ্ক্ষা, বুদ্ধিমত্তা ও দৃঢ়তার মতো বৈশিষ্ট্যের কথা উল্লেখ করেন যেগুলো অ্যামি চরম পর্যায়ে নিয়ে যান। অ্যামির চরিত্র লিখতে গিয়ে, চরিত্রের মানসিকতায় ঢোকার জন্য তিনি আগেভাগে সঙ্গীত শুনতেন, বিশেষ করে গানটি ছিল ডাউন ইন দ্য উইলো গার্ডেন কারণ ডায়েরির অংশগুলো লেখার সময় তিনি কল্পনা করতেন যে অ্যামি এই গানটি শুনছে। চরিত্রটিকে তিনি চতুর এবং মাস্টারমাইন্ড হিসেবে বর্ণনা করেছেন  আবার একই সঙ্গে তাকে শীতল ও অভিজাত কঠোর  বলেও আখ্যা দিয়েছেন। গন গার্ল লেখার সময় ফ্লিন মিসিং হোয়াইট উইমেন সিনড্রোম-এর বিষয়টি মাথায় রেখেছিলেন যেখানে এই প্রবণতাটিই গল্পের কাহিনীকে আরও এগিয়ে নিয়ে যায় এবং অ্যামির পরিকল্পনা সফল হওয়ার পেছনে এটি একটি প্রধান কারণ হিসেবে কাজ করে।

ফ্লিন আরও বলেন যে তিনি অ্যামিকে এমন একজন হিসেবে কল্পনা করেছিলেন যিনি নারীকেন্দ্রিক প্রচলিত ফাঁদগুলো ভালোভাবে জানেন এবং নিজের উদ্দেশ্য হাসিল করার জন্য সেগুলোকে ব্যবহার করতে ভয় পান না। বিশেষ কোনো বার্তা দেওয়ার সুনির্দিষ্ট উদ্দেশ্য না থাকলেও ফ্লিন অ্যামির চরিত্রটি লেখার সময় পরখ করে দেখতে চেয়েছিলেন যে, "একজন নারী খল-নায়িকার সীমা কতদূর পর্যন্ত টেনে নিয়ে যাওয়া যায়", এবং এই প্রসঙ্গে তিনি বলেন যে, “আমি এমন একটি নারী খলনায়িকা তৈরি করতে চেয়েছিলাম যাকে আপনি উপেক্ষা করতে পারবেন না এবং তিনি যেন কোনো না কোনোভাবে এই পৃথিবীতে চলাফেরা করছেন এমন অনুভূতি দিবে।”

ফ্লিন উল্লেখ করেন যে অ্যামির “কুল গার্ল” মনোলগ ১৯৯৮ সালের চলচ্চিত্র দেয়ার্স সামথিং অ্যাবাউট মেরি থেকে অনুপ্রাণিত এবং মেরি জেনসেন (ক্যামেরন ডায়াজ) চলচ্চিত্রে সেই ছাঁচের সাথে নিখুঁতভাবে মিলে গিয়েছিলেন। মনোলগটি ফ্লিন একটি লেখার অনুশীলনের সময় লিখেছিলেন এবং প্রাথমিকভাবে বইতে অন্তর্ভুক্ত করার উদ্দেশ্য ছিল না, তবে ফ্লিন মনে করেছিলেন এটি অ্যামির সঙ্গে খাপ খায় এবং শেষ পর্যন্ত মনোলগটি অন্তর্ভুক্ত করেন।. ফ্লিন আরও বিশ্বাস করতেন যে এই মুহূর্তটি অ্যামিকে মানবিক করে তুলেছিল এবং তার দৃষ্টিভঙ্গি স্পষ্টভাবে প্রকাশ করেছিল।

চলচ্চিত্র রূপান্তর
২০১৪ সালের চলচ্চিত্র রূপান্তরের জন্য অ্যামির চরিত্রায়ণে সামান্য পরিবর্তন আনা হয়; সেখানে চরিত্রটিকে কিছুটা বেশি ঘৃণ্য ও নির্দয় হিসেবে লেখা হয়। চলচ্চিত্র রূপান্তরের জন্য অ্যামি চরিত্রে অভিনয়শিল্পী নির্বাচন করতে গিয়ে পরিচালক ডেভিড ফিঞ্চার রোজামন্ড পাইক-এর প্রতি আগ্রহী হন কারণ তিনি তাকে একাধিক চলচ্চিত্রে দেখলেও কখনোই তার বা তার অভিনয়শৈলীর কোনো স্পষ্ট ধারণা পাননি। এই অস্পষ্টতা, অ্যামির মতোই একমাত্র সন্তান হওয়ার বিষয়টির সঙ্গে মিলিত হয়ে, শেষ পর্যন্ত তাকে চরিত্রটি অর্জনে সহায়তা করে। অ্যামির সম্পর্কে পাইকের দৃষ্টিভঙ্গি কেবল তাকে পছন্দ করা বা না করার মধ্যে সীমাবদ্ধ নয় বরং তিনি চরিত্রটিকে গভীরভাবে বুঝতে পারার ওপর বেশি গুরুত্ব দিয়েছেন। চরিত্রটি উপস্থাপন করার জন্য, চিত্রায়ণের সময় পাইক একটি উইগ ব্যবহার করেছিলেন।

ফ্লিন পরিচালক ফিঞ্চারের সঙ্গে মিলে অ্যামেজিং অ্যামি বই সিরিজটির নকশা তৈরিতে সহায়তা করেন এবং এটিকে রামোনা উপন্যাস ধারাবাহিকের সঙ্গে তুলনা করেন।.

প্রতিক্রিয়া

সানডে টাইমস-এর জোয়ান স্মিথ অ্যামির চরিত্র রচনায় ফ্লিনের কাজের প্রশংসা করেন, একে “সূক্ষ্মভাবে নির্মিত” বলে অভিহিত করেন এবং বলেন যে এটি কাহিনিকে অনিশ্চিত ও অপ্রত্যাশিত মনে করতে সাহায্য করেছে। ভ্যানিটি ফেয়ার-এর কেটি রিচ অ্যামিকে সর্বকালের সবচেয়ে অস্বস্তিকর নারী খলনায়ক হিসেবে আখ্যা দেন। ভালচার-এর আমান্ডা ডবিন্স লেখেন যে ফ্লিন অ্যামির চরিত্রে একটি “সমাজবিরোধী” ও “নৈতিকভাবে অরক্ষনীয়” ব্যক্তিত্ব সৃষ্টি করেছেন যা উপন্যাসটিকে আকর্ষণীয় পাঠে পরিণত করতে সহায়তা করেছে। হলিউড রিপোর্টার-এর লেক্সি পেরেজ বইটির “সবচেয়ে স্মরণীয় দিক” হিসেবে অ্যামির চরিত্রগত গতিপথকে উল্লেখ করেন এবং লেখেন যে অ্যামি খলনায়িকা আর্কিটাইপের ওপর নতুন, যদিও অস্বস্তিকর রূপের।

দ্য গার্ডিয়ান-এর পিঙ্কবুকওয়ার্ম উপন্যাসটির একটি পর্যালোচনায় অ্যামির চরিত্রায়ণকে “অসাধারণ” বলে আখ্যা দেন। দ্য গার্ডিয়ান-এর এমিনে স্যানার অ্যামির চরিত্রের প্রশংসা করে লেখেন যে যদিও অ্যামি ডান পছন্দনীয় নন কিন্তু তিনি আকর্ষণীয়। চরিত্রটিকে সাধারণভাবে “দ্য গন গার্ল ইফেক্ট”-এর সূচনাকারী হিসেবে কৃতিত্ব দেওয়া হয়, যেখানে অবিশ্বাসযোগ্য নারী বর্ণনাকারীযুক্ত প্রতিটি উপন্যাসই গন গার্ল ও অ্যামি ডানের সঙ্গে তুলনার মুখে পড়তে শুরু করে। জেজেবল-এর জেসিকা কোয়েন মনে করেন যে উপন্যাসে অ্যামি একটি বেশি আকর্ষণীয় চরিত্র; তিনি চরিত্রটিকে “জীবন্ত” বলে আখ্যা দেন এবং বিশ্বাস করেন যে চলচ্চিত্রে তার উপস্থাপনাটি তুলনায় “ফিকে” এবং বেশ একমাত্রিক মনে হয়। ভক্স-এর এমিলি সেন্ট জেমস অ্যামির চরিত্র নিয়ে সমালোচনামুখর হন; তিনি লেখেন যে অ্যামি একজন বিশ্বাসযোগ্য চরিত্রের চেয়ে বেশি করে “প্লট টুইস্টের একটি সমষ্টি” বলে মনে হয়।

২০১৪ সালের চলচ্চিত্রে অ্যামি হিসেবে পাইকের অভিনয় ব্যাপকভাবে প্রশংসিত হয়েছিল। এই অনবদ্য অভিনয়ের জন্য পাইক ২০১৫ সালের ৮৭তম একাডেমি পুরস্কারে সেরা অভিনেত্রীর বিভাগে মনোনয়ন পান। দ্য ইন্ডিপেন্ডেন্ট-এর জেফরি ম্যাকনাব লিখেছেন যে পাইক তার চরিত্রে "মার্থা স্টুয়ার্ট-সদৃশ নিখুঁতবাদকে" এক নিরলস তাড়নার মাধ্যমে ফুটিয়ে তুলেছেন। ফার আউট-এর আইমি ফেরিয়ার পাইকের অভিনয়ের প্রশংসা করেছেন, একে “অবিশ্বাস্য” বলে অভিহিত করেন এবং অভিনেত্রীর “শীতল, ষড়যন্ত্রকারী সমাজবিরোধী” চরিত্রকে গভীরতার সঙ্গে উপস্থাপন করার ক্ষমতার প্রশংসা করেন। স্ক্রিন র‍্যান্ট-এর বেন শারলক অ্যামিকে আটটি সেরা ডেভিড ফিঞ্চার খলনায়িকার মধ্যে একটি হিসেবে অন্তর্ভুক্ত করেছেন, অ্যামিকে “পরিপূর্ণ ফেম ফাটাল” হিসেবে অভিহিত করেন এবং পাইকের অভিনয়ের প্রশংসা করেন। 

মুভিওয়েব অ্যামি ডানকে পাইকের সেরা অভিনয় হিসেবে স্থান দিয়ে একে “সাধারণত চরমভাবে চমৎকার” এবং বিশ্বাসযোগ্য খলনায়িকা বলে অভিহিত করেছে। ইন দেয়ার ওন লিগ পাইকের অভিনয়কে ২০১০-এর দশকের ৩০টি সেরা অভিনয়ের মধ্যে একটি হিসেবে তালিকাভুক্ত করেছে আর জেমস কেইন লেখেন যে পাইক “একশো শতাংশই চরিত্রটিকে জীবন্ত করে তোলেন”। দ্য ডেইলি টাইমস-এর আমান্ডা গ্রিভার পাইকের অভিনয়ের প্রতি ইতিবাচক মনোভাব ব্যক্ত করে লিখেছেন যে, পাইক যেন চরিত্রটির "প্রতিটি চমৎকার মোড় এবং পরিবর্তনকে দারুণভাবে উপভোগ করেছেন"। তিনি আরও যোগ করেন যে এটি দেখা ছিল "খুবই বিনোদনমূলক"।

সাংস্কৃতিক প্রভাব
অ্যামি হল নারীবাদী মিডিয়া অধ্যয়নে একটি বিভাজনকারী চরিত্র।

যখন উপন্যাসটি প্রথম প্রকাশিত হয়, তখন এটি কতটা নারীবাদী তা নিয়ে একটি “হুমড়ি আলোচনা” শুরু হয়। হলিউড রিপোর্টার-এর লেক্সি পেরেজ লিখেছেন যে, ফ্লিন অ্যামি চরিত্রের মাধ্যমে সাহিত্যে নারী চরিত্র সম্পর্কে গুরুত্বপূর্ণ আলোচনার সূত্রপাত ঘটিয়েছেন এবং মিডিয়ায় খল-নায়িকা চরিত্রের উত্থানের জন্য অ্যামিকে কৃতিত্ব দিয়েছেন।
কিছু মানুষ মনে করেন যে অ্যামির উপস্থাপনায় নারীবিরোধী কুসংস্কার বজায় থাকে যা ফ্লিন, যিনি নিজেকে নারীবাদী হিসেবে চিহ্নিত করেন, তীব্রভাবে অস্বীকার করেন। ভক্স-এর এমিলি সেন্ট জেমস ২০১৪ সালের এই চলচ্চিত্রটিকে সে সময়ের "সবচেয়ে নারীবাদী মূলধারার চলচ্চিত্র" হিসেবে অভিহিত করেছেন এবং তিনি বিশ্বাস করেন যে, অ্যামি নিকের জীবন ধ্বংস করা ছিল মূলত "নারীদের ক্ষমতা পুনরুদ্ধারের" প্রতীকী রূপ।

স্লেট-এর ডেভিড হাগলুন্ড অ্যামির "কুল গার্ল" বক্তৃতার প্রশংসা করেছেন এবং তিনি বিশ্বাস করেন যে, এটি নারীদের মুখোমুখি হওয়া দ্বিচারিতা অত্যন্ত কার্যকরভাবে তুলে ধরেছে। টাইম-এর এলিয়ানা ডকটারম্যান অ্যামির চরিত্রের প্রশংসা করেছেন এবং বিশ্বাস করেন এটি জটিল নারী চরিত্রের দিকে সঠিক দিকের একটি পদক্ষেপ, আরও লিখেছেন যে ফিঞ্চার এবং ফ্লিন “তৎকালীন ব্লকবাস্টার চলচ্চিত্রগুলিতে সাধারণত দেখা যায় যেসব নারীদের চেয়ে আরও জটিল একটি নারী চরিত্র তৈরি করেছেন”। কিছু মানুষ যুক্তি দেন যে অ্যামি নারীদের ধর্ষণের মিথ্যা অভিযোগ করার ছককে বজায় রাখেন এবং এটিকে নারীবাদী চরিত্রের নেতিবাচক উপস্থাপন বলে মনে করেন এবং এই কারণে তিনি একজন নারীবাদী চরিত্র হিসেবে বিবেচিত হওয়া উচিত নয়।

দ্য মেরি সু-এর লেসলি কফিন মনে করেন যে অ্যামির উপস্থাপনাটি সমস্যাজনক এবং বলেন যে এটি “নারীদেরকে পুরুষদের আধিপত্যের জন্য হুমকি হিসেবে দেখানোর একটি অস্বস্তিকর চিত্রকে সমর্থন করে”।  তিনি অ্যামির মিথ্যা ধর্ষণ দাবিকেও কঠোরভাবে সমালোচনা করেছেন এবং লিখেছেন যে চলচ্চিত্রে প্লটের উপাদান হিসেবে ধর্ষণ ব্যবহার করা “সমস্যাজনক”। দ্য ওয়াশিংটন পোস্ট-এর অ্যালিসা রোজেনবার্গ মনে করেন যে চরিত্রটিকে উভয়ই পুরুষবিদ্বেষী এবং নারীবিদ্বেষী হিসেবে বিবেচনা করা যেতে পারে কারণ শেষের দিকে তিনি নিককে ছাড়া প্রায় সবাইকে ঘৃণা করেন।

গিলিয়ান ফ্লিন তার বিরুদ্ধে ওঠা নারীবিদ্বেষের অভিযোগ জোরালোভাবে অস্বীকার করেছেন। দ্য গার্ডিয়ান-কে দেওয়া এক সাক্ষাৎকারে তিনি বলেন: "[অ্যামির কর্মকাণ্ডের কারণে উপন্যাসটিকে নারীবিদ্বেষী বলা] হলে নারীবাদ আসলে কী, তাকে একটি অত্যন্ত সংকীর্ণ গণ্ডির মধ্যে সীমাবদ্ধ করে ফেলা হবে।" তিনি অ্যামির চরিত্রটিকে সমর্থন করে আরও বলেন যে, "একটি বিষয় আমাকে সত্যিই হতাশ করে, তা হলো—নারীরা জন্মগতভাবেই ভালো এবং মমতাময়ী হবে এমন ধারণা।" অ্যামির চিত্রায়ন মূলত এই প্রচলিত ধারণাকেই চ্যালেঞ্জ জানায়। ফ্লিন তাঁর ওয়েবসাইটে আরও লিখেছেন যে সাহিত্যজগতে প্রভাবশালী নারী খলচরিত্রের অভাব নিয়ে তিনি অসন্তুষ্ট ছিলেন এবং সেই অভাব পূরণের একটি উপায় হিসেবেই অ্যামিকে তিনি এক নির্মম নারী খলনায়িকা হিসেবে সৃষ্টি করেছেন।

তথ্যসূত্র